Kuota të reja për pranimin e studentëve në universitetet shqiptare
Ministri i Arsimit ra dakort me rektorët e universiteteve për të hedhur poshtë vendimin e mëparshëm të ish qeverisë Nano
Në Shqipëri, Ministria e Arsimit dhe rektorët e universiteteteve ranë dakort sot për kuotat e reja të pranimeve të studentëve, duke hedhur poshtë kështu vendimin e marrë nga qeveria e ish kryeministrit Fatos Nano për hapjen këtë vit të auditorëve për të gjithë maturantët. Po ashtu qeveria e djathtë ka shumë mundësi që të mos zbatojë as hapjen e tre universiteteve të reja për të cilat ishte marrë vendim nga qeveria e mëparshme. Vendimi i ish kryeministrit Nano për të liberalizuar tërëishst këtë vit mundësinë e shkollimit të lartë për mbi 26 mijë të rinj dhe për të hapur tre universitete të reja ishte qartë një kurth politik për të vënë përballë faktit të kryer shumicën aktuale dhe qeverinë e zotit Berisha e cila i kishte ato pjesë të premtimeve elektorale. Mes mbajtjes së premtimeve dhe pamundësisë reale për të zbatuar një liberalizim të menjëhershëm duket qartë se qeveria e re, ka zgjedhur që të zbresë me këmbë në tokë dhe të shfrytëzojë ato mundësi që universitetet shqiptare kanë për momentin. Në ndihmë asaj i kanë ardhur edhe përfaqësuesit e universiteteve të cilët e kanë të pamundur qoftë për arsye fizike qoftë dhe financiare që të përballonin një fluks prej 26 mijë studentësh. Sot në takimin me ministrin e Arsimit Genc Pollo, rektorët e universiteteve kanë paraqitur propozimet e tyre për kuotat e pranimit, të cilat janë megjithatë më të mëdha se ato që kishin kërkuar më parë. E përkthyer në shifra, universitetet nuk do të mund të pranojnë më shumë se 16 deri 17 mijë studentë. Kryetari i Konferencës së rektorëve Shezai Rrokaj tha se ishte gjetur mirëkuptimi me ministrin e arsimit: Nga ana e tij Ministri Pollo tha se qeveria do të japë mbështetje të plotë që viti akademik të nisë e të zhvillohet normalisht: Qeverisë së djathtë do t’i duhet të gjejë mundësitë për të rritur fondet e parashikuara për Arsimin e lartë, ndërkohë që sic la të kuptohet dhe ministri Pollo vështirë se mund të nisin këtë vit tre universitetet e reja të shpallura nga ish qeveria e majtë: Zoti Pollo tha se përpara se të merren vendimet për hapjen e universiteteve të tjera do ketë studime dhe rezulatet e tyre do ti nënshtrohen një debati të gjerë publik dhe vetëm në përfundim mund të merret një vendim politik nga qeveria.